

VLADA REPUBLIKE HRVATSKE

Zagreb, 31. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Odluka o davanju suglasnosti Ministarstvu prostornoga uređenja, graditeljstva i državne imovine za preuzimanje obveza na teret sredstava državnog proračuna Republike Hrvatske u 2025., 2026. i 2027. godini za dovršetak projekta rekonstrukcije i izgradnje KBC Zagreb – Rebro faza III u sklopu Projekta obnove nakon potresa i jačanja pripravnosti javnog zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 48. stavka 2. Zakona o proračunu („Narodne novine“, broj 144/21.), a u vezi s člankom 23. stavkom 3. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2024. donijela

**O D L U K U**

**o davanju suglasnosti Ministarstvu prostornoga uređenja, graditeljstva i državne imovine za preuzimanje obveza na teret sredstava državnog proračuna Republike Hrvatske u 2025., 2026. i 2027. godini za dovršetak projekta rekonstrukcije i izgradnje KBC Zagreb – Rebro faza** **III u sklopu Projekta obnove nakon potresa i jačanja pripravnosti javnog zdravstva**

**I.**

Daje se suglasnost Ministarstvu prostornoga uređenja, graditeljstva i državne imovine za preuzimanje obveza na teret sredstava državnog proračuna Republike Hrvatske u 2025., 2026. i 2027. godini za sklapanje ugovora za izvođenje građevinskih radova za dovršetak projekta rekonstrukcije i izgradnje KBC Zagreb – Rebro faza III u sklopu Projekta obnove nakon potresa i jačanja pripravnosti javnog zdravstva, u ukupnom iznosu od 164.997.706,04 eura, s PDV-om, po godinama i iznosima kako slijedi:

* u 2025. godini iznos od 62.438.814,37 eura
* u 2026. godini iznos od 69.156.683,83 eura
* u 2027. godini iznos od 33.402.207,84 eura.

**II.**

Plaćanja koja proizlaze iz obveza preuzetih u skladu s točkom I. ove Odluke Ministarstvo prostornoga uređenja, graditeljstva i državne imovine je dužno uključiti u svoj financijski plan u godini u kojoj obveze dospijevaju.

**III.**

Ovlašćuje se potpredsjednik Vlade Republike Hrvatske i ministar prostornoga uređenja, graditeljstva i državne imovine za sklapanje ugovora iz točke I. ove Odluke s najpovoljnijim ponuditeljem temeljem obavijesti o namjeri dodjele ugovora i odluke o odabiru najpovoljnijeg ponuditelja.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Projekt III. faza razvoja KBC-a Zagreb obuhvaća izgradnju nove bolničke zgrade s pripadajućom garažom, pristupnom cestom i rekonstrukcijom toplinske stanice. Stvarna građevinska bruto površina za bolničku zgradu iznosi 35.893,0 m2, dok za otvorenu garažu iznosi 31.406,0 m2. Planiranom rekonstrukcijom u bolničku zgradu integrirat će se sljedeći medicinski sadržaji: Klinika za ortopediju, Transfuziologija i banka tkiva, Klinika za radiologiju, Klinika za oftalmologiju i Klinički zavod za patologiju. Od nemedicinskih sadržaja gradi se nova centralna kuhinja, ljekarna, prostori za edukaciju studenata, centralne svlačionice, skladišta, središnja arhiva i tehnički prostori.

Faza projektiranja započela je u rujnu 2022. godine te je završila u svibnju 2024. godine, dok se početak građevinskih radova očekuje u studenom 2024. godine, a završetak u svibnju 2027. godine uz trajanje radova od 30 mjeseci. Budžetirana vrijednost radova iznosi 99.395.000,00 EUR, uvećana za PDV u iznosu od EUR 24.848.750,00, ukupno EUR 124.243.750,00. Druga faza nabave radova započela je u svibnju 2024. godine te se u listopadu 2024. godine očekuje potpis ugovora o radovima. Završetak građevinskih radova očekuje se u svibnju 2027. godine uz trajanje radova od 30 mjeseci.

Nabava radova provodila se po pravilima Svjetske Banke kroz dvostupanjski postupak koji se sastoji od pretkvalifikacije kao prve faze, i prikupljanja i ocjene tehničkih i financijskih ponuda kao druge faze. Prva faza pretkvalifikacije započela je 21. srpnja 2023. Ukupno je u prvoj fazi zaprimljeno sedam prijava te je pretkvalificirano pet gospodarskih subjekata. Druga faza procesa započela je 16. svibnja 2024. slanjem poziva na podnošenje ponuda za izvođenje radova na pet pretkvalificiranih gospodarskih subjekata. Dana 8. srpnja 2024. zaprimljene su tri ponude, koje su se sastojale od tehničkog i financijskog dijela. Ocjena pristiglih tehničkih dijelova ponuda rezultirala je odbijanjem jedne ponude te su dana 12. rujna 2024. otvorene financijske ponude dva gospodarska subjekta.

Najniža ponuđena vrijednost ugovora za izvođenje građevinskih radova iznosi EUR 139.998.164,83, uvećana za PDV u iznosu od EUR 34.999.541,21, ukupno EUR 174.997.706,04. Ponuđena vrijednost radova iznosi 2.080 EUR po m².

U sklopu financijske evaluacije izrađena je analiza ponuđene vrijednosti radova obzirom da je ista veća od budžetirane vrijednosti. Analiza se temeljila i na usporedbi cijene ponuditelja s prevladavajućim tržišnim cijenama za usporedive projekte izgradnje/rekonstrukcije bolnica u Republici Hrvatskoj. Usporedba jediničnih cijena po m² na uzorku ud 17 projekata pokazuje da je ponuđena cijena za projekt III. faza razvoja KBC-a Zagreb druga najniža ponuda u uzorku i u skladu je sa stanjem na tržištu. Financijska i tehnička evaluacija ponuda prihvaćena je od strane Svjetske banke.

U 2024. godini bit će plaćeno ukupno 10.000.000,00 EUR te je suglasnost potrebna za preostali iznos projekta u iznosu od 164.997.706,04. Navedeni radovi podrazumijevaju rušenje postojećih objekata, zaštitu građevinske jame, izvođenje građevinsko-obrtničkih i završnih radova bolničke zgrade s pripadajućom garažom i pristupnom cestom, krajobrazno uređenje, rekonstrukciju toplinske stanice, ugradnju čistih prostora i instalaterske radove. Ugovorenim sredstvima Zajma Svjetske banke 9127-HR u sklopu Projekta obnove nakon potresa i jačanja pripravnosti javnog zdravstva biti će u značajnom dijelu pokriveni troškovi izgradnje do kolovoza/rujna 2026. u iznosu od EUR 124.243.750,05, nakon čega će biti potrebno osigurati sredstva proračuna u iznosu od EUR 17.120.753,16 u 2026. godini i EUR 33.633.202,83 u 2027. godini (ukupno EUR  50.753.955,99) za dovršenje izgradnje.

Sukladno planu projekta, Zajmom Svjetske banke 9127-HR osigurana su sredstva i za provedbu svih usluga vezanih za projekt. Do sada ugovorena vrijednost usluga iznosi EUR 7.029.894,20 te još predstoji ugovaranje usluga stručnog nadzora. Do sada je realizirano EUR 4.473.462,52 čime je financirano projektiranje nove bolničke zgrade, garaže, pristupne ceste i toplinske stanice, upravljanje projektom u fazi projektiranja, kontrola projekta, modeliranje buke, reklamni pano te izrada prometne studije. Sredstvima Zajma će se tijekom faze gradnje financirati sljedeće usluge: projektantski nadzor, izrada elaborata privremene regulacije prometa, vođenje projekta, usluge stručnog nadzora i BIM alati za provedbu projekta u BIM okruženju.